Triin Aljand

**Triin Aljand** (sündinud 8. juulil 1985 Tallinnas) on Eesti endine ujuja.

## Saavutused
### 2003
2003. aastal Barcelonas toimunud maailmameistrivõistlustel saavutas Triin 50 m liblikujumises 15. koha. 

### 2004
Ta osales ka 2004. aasta Ateena olümpiamängudel, kuid ei suutnud 50 m vabaujumise eelujumistes näidata võimetekohast aega. Aljand sai kirja 26,19, mis oli 0,51 sekundit nõrgem isiklikust rekordist ja 0,49 sekundit halvem tema sama aasta parimast resultaadist. Eestlanna sai seitsmendas ujumises kolmanda koha, kaotades esimesena lõpuseinani jõudnud taanlannale Jeanette Ottesenile 0,24 sekundiga.

73 ujuja konkurentsis sai Aljand 26. koha. Parima ajaga läks poolfinaali hollandlanna Inge de Bruijn 24,66-ga. Viimasena tagas edasipääsu 25,68, mis võrdus täpselt Aljandi isikliku rekordiga.

### 2005
30. juulil 2005 püstitas ta ujumise maailmameistrivõistlustel Montréalis 50 m liblikujumises uue Eesti rekordi 27,31 sekundit ning saavutas sellega 15. koha.

### 2007
2007. aastal Melbourne'is toimunud maailmameistrivõistlustel saavutas Triin 50 m liblikujumises 21. koha.

### 2008
2008. aasta Pekingi olümpiamängudel püstitas Triin Aljand 100 meetri liblikujumises uueks Eesti rekordiks 59,43. Selle ajaga jäi ta jagama 32.–33. kohta, poolfinaali pääseti viimasena ajaga 58,49. Uus Eesti rekord on 1,08 sekundit parem 18. juulil 2008 tema püstitatud rekordist.

Samas ujutud 50 meetri vabaltujumise eelvõistluse lõpetas ta uue isikliku rekordiga, ajaga 25,29, millega ta sai 90 konkurendi hulgas 21. koha. 2005. aastal Jana Kolukanova ujutud Eesti rekordist jäi Triinul puudu vaid üks sajandik. Poolfinaalipääs jäi 0,22 sekundi kaugusele.

Vabaltujumise 100 meetri distantsi läbis ta ajaga 56,10, millega ta sai 48 osaleja hulgas 33. koha. See tulemus jäi 0,29 sekundit alla Jana Kolukanovale 2005. aastast kuuluvast Eesti rekordist.  

Triin Aljandile kuulub ka 14. juulil 2007 ujutud 50 m seliliujumise Eesti rekord **29,45**.

2008. aasta lühirajaujumise EM-il Horvaatias Rijekas parandas Triin Aljand 50 m liblikujumise Eesti rekordit 1,35 sekundi võrra ning sai ajaga **25,57** finaalis 4. koha. Medalist jäi tal puudu vaid kaks sajandikku. 

100 m liblikujumises parandas ta enda nimel oleva rekordi ning ujus uueks Eesti rekordiks aja **58,13**.

Samas ujutud 50 meetri vabaujumises pääses ta uue Eesti rekordiga **24,58** poolfinaali. Uus rekord oli 0,29 sekundit parem Jana Kolukanova neli aastat vana rekordist. Poolfinaalis ujus Triin Aljand välja aja 24,74 sekundit, mis andis poolfinaalide järel kaheksanda koha jagamise. Ümberujumises alistas ta valgevenelanna Aleksandra Herasimenia ning pääses finaali. Finaalis lõpetas ta ajaga 24,63 ning seitsmenda kohaga. Euroopa meistriks tuli sel distantsil 23,55 sekundit ujunud hollandlanna Marleen Veldhuis.

### 2009
2009. aastal Roomas toimuvatel ujumise maailmameistrivõistlustel püstitas Triin Aljand 100 meetri liblikujumises uue Eesti rerkordi **59,00** ning jäi jagama 23.-24. koha.

Samas ujutud 50 meetri liblikujumise eelujumises püstitas Triin Aljand Eesti rekordi 26,27 ning pääses sellega poolfinaali. Poolfinaalis ujus ta veelgi kiiremini ning uueks Eesti rekordiks sai aeg **26,16** mis tagas Triinule lõppkokkuvõttes 14. koha. 

### Isiklikud rekordid

## Tunnustus
* 2011 aasta naissportlane
* 2012 aasta naissportlane
* 2012 Eesti Vabariigi spordipreemia (hõbe- ja pronksmedali võitmise eest ujumises Euroopa lühirajaujumise meistrivõistlustel)

## Isiklikku
Triin Aljand on 179 cm pikkune. Tema treeneriteks on olnud isa Riho Aljand, Hilju Lillo, tädi Kaire Indrikson, Steve Bultmann ja Siiri Põlluveer. 

Ta õppis Texas A&M ülikoolis turismi ja hotellindust .  

Triinu hobideks on muusika, filmid ja ristsõnad.

Ujuja Martti Aljand on Triin Aljandi vend. Triin Aljandi kaksikõde Berit Aljand on tippspordiga, milleks oli samuti ujumine, lõpparve teinud.

Ta abiellus suvel 2014 Sloveenia ujuja Peter Mankočiga, 12. aprillil 2015 sündis neil tütar.

## Viited

## Välislingid
* Biograafia ESBL-is
* Aet Süvari. Triin Aljand: olen õnnelik, aga võitmata medal jääb kripeldama, EPL, 13. detsember 2008
* Andres Vaher. "Võtame rahulikult! Küll need medalid ükskord tulevad.", Õhtuleht, 23. detsember 2008
* Aet Süvari. Triin Aljand: Sloveeniasse kolimist ma kahetsenud ei ole, EPL, 6. mai 2010